B. Bugár, podpredseda NR SR: (2002-06-26):
Nech sa páči. M. Ištván, poslanec: Vážené dámy, vážení páni. Dovoľte mi, aby som vás oboznámil so znením spoločnej správy výborov Národnej rady o prerokovaní výročnej správy o činnosti a ročnej účtovnej závierky Fondu detí a mládeže za rok 2001, ktorú sme dostali v tlači 1607. Výročná správa o činnosti a ročná účtovná závierka Fondu detí a mládeže za rok 2001 je predkladaná Národnej rade na schválenie podľa § 5 ods. 5 v spojení s § 10 ods. 4 zákona Národnej rady č. 189/1993 Zb. o Fonde detí a mládeže. Predseda Národnej rady Slovenskej republiky rozhodnutím č. 1653 z 24. apríla tohto roku v bode A8 pridelil výročnú správu o činnosti a ročnú účtovnú závierku Fondu detí a mládeže za rok 2001 na prerokovanie Výboru Národnej rady pre financie, rozpočet a menu a výboru pre vzdelanie, vedu, mládež a šport. Zároveň za gestorský výbor určil Výbor Národnej rady pre vzdelanie, vedu, mládež a šport, ktorý predloží Národnej rade Slovenskej republiky túto spoločnú správu o prerokovaní výročnej správy o činnosti a ročnej účtovnej závierky Fondu detí a mládeže za rok 2001 vo výboroch a podá návrh na uznesenie Národnej rady. Oba výbory, ktorým bola správa pridelená, ju prerokovali v lehote určenej rozhodnutím predsedu Národnej rady a v prijatých uzneseniach zaujali tieto stanoviská: Výbor Národnej rady Slovenskej republiky pre financie, rozpočet a menu prerokoval výročnú správu o činnosti a ročnú účtovnú závierku Fondu detí a mládeže za rok 2001 a na návrh poslanca Vladimíra Maňku výbor hlasoval o návrhu uznesenia. Z celkového počtu 12 poslancov výboru pre financie bolo prítomných 8, za návrh predneseného uznesenia hlasovali 4 poslanci, nula poslancov hlasovalo proti návrhu a 4 poslanci sa zdržali hlasovania. Výbor Národnej rady pre financie, rozpočet a menu teda neschválil predložený návrh uznesenia v súlade s § 52 ods. 4 zákona č. 350/1996 Z. z. o rokovacom poriadku Národnej rady. Výbor Národnej rady Slovenskej republiky pre vzdelanie, vedu, mládež a šport ako gestorský výbor v prijatom uznesení z 12. júna 2002 po a) konštatoval, že podľa § 5 ods. 5 v spojení s § 10 ods. 4 zákona Národnej rady o Fonde detí a mládeže v znení neskorších predpisov bola výročná správa o činnosti Fondu detí a mládeže predložená na zaujatie stanoviska vláde Slovenskej republiky. K dnešnému dňu výboru nie je známe oficiálne stanovisko vlády k uvedenej správe. Po b) výbor vyslovil súhlas po prvé s predloženou výročnou správou o činnosti Fondu detí a mládeže za rok 2001, po druhé vyslovil súhlas s ročnou účtovnou závierkou Fondu detí a mládeže za rok 2001 s týmito výsledkami: tržby a výnosy vo výške 44 324 000 Sk a náklady vo výške 128 575 000 Sk. Po c) gestorský výbor odporučil Národnej rade podľa § 5 ods. 5 v spojení s § 10 ods. 4 zákona o Fonde detí a mládeže po prvé schváliť po a) výročnú správu o činnosti Fondu detí a mládeže za rok 2001 a po b) schváliť ročnú účtovnú závierku Fondu detí a mládeže za rok 2001. Po druhé výbor odporučil Národnej rade vysloviť súhlas, aby podľa § 26 zákona Národnej rady o rokovacom poriadku v znení neskorších predpisov mohol správu predložiť a v rozprave vystúpiť predseda Rady Fondu detí a mládeže. Navrhované uznesenie Národnej rady tvorí prílohu tejto spoločnej správy. Ďakujem za pozornosť. Navrhujem otvoriť rozpravu.